text: Lors pensa que il l'en menroit
   Quant Marine avoir ne povoit,
   Et feroit de celi s'amie
   Kains ne vit si bele en sa vie.
   Liez est quant il se puet vengier
   Et avoir si biau restorier.
   PageV01P175
   Folio22v
   La pucele ot qui regreta
   Cléomadès. Lors s'avisa
   Que il l'avoit là amenée.
   "Ne soiez, fait il, esfréée;
   Car point de mal ne vous ferai."
   "Ha, Sire! si grant paour ai
   De vous et de vostre samblant,
   Que tous li cuers me va faillant.
   Alez vous en, je le vous pri.
   Tout maintenant revenra ci
   Cléomadès, à cui je sui.
   Vos demorers me fait anui."
  